CELEX: 32019D0119
Language: el
Date: 2019-01-24 00:00:00
Title: Εκτελεστική απόφαση (ΕΕ) 2019/119 της Επιτροπής, της 24ης Ιανουαρίου 2019, για την τροποποίηση της οδηγίας 2002/56/ΕΚ του Συμβουλίου όσον αφορά την ημερομηνία που ορίζεται στο άρθρο 21 παράγραφος 3 μέχρι την οποία επιτρέπεται στα κράτη μέλη να παρατείνουν την ισχύ των αποφάσεων οι οποίες αφορούν την ισοδυναμία των σπόρων γεωμήλων προς φύτευση από τρίτες χώρες [κοινοποιηθείσα υπό τον αριθμό C(2019) 247]

28.1.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 24/26
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/119 ΤΗΣ ΕΠΙΤΡΟΠΗΣ
         της 24ης Ιανουαρίου 2019
         για την τροποποίηση της οδηγίας 2002/56/ΕΚ του Συμβουλίου όσον αφορά την ημερομηνία που ορίζεται στο άρθρο 21 παράγραφος 3 μέχρι την οποία επιτρέπεται στα κράτη μέλη να παρατείνουν την ισχύ των αποφάσεων οι οποίες αφορούν την ισοδυναμία των σπόρων γεωμήλων προς φύτευση από τρίτες χώρες
         
            
               [κοινοποιηθείσα υπό τον αριθμό C(2019) 247]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2002/56/ΕΚ του Συμβουλίου, της 13ης Ιουνίου 2002, περί εμπορίας σπόρων γεωμήλων προς φύτευση (1), και ιδίως το άρθρο 21 παράγραφος 3 δεύτερο εδάφιο,
         Εκτιμώντας τα ακόλουθα:
         
                     (1)
                  
                  
                     Η οδηγία 2002/56/ΕΚ προβλέπει ότι, από ορισμένες ημερομηνίες και μετά, τα κράτη μέλη δεν δύνανται πλέον να καθορίζουν κατά το δοκούν την ισοδυναμία μεταξύ των σπόρων γεωμήλων προς φύτευση που συλλέγονται σε τρίτες χώρες και των σπόρων γεωμήλων προς φύτευση που συλλέγονται εντός της Ένωσης και που πληρούν τις απαιτήσεις της εν λόγω οδηγίας.
                  
               
                     (2)
                  
                  
                     Ωστόσο, δεδομένου ότι δεν είχαν περατωθεί οι εργασίες για τον καθορισμό της ενωσιακής ισοδυναμίας για τους σπόρους γεωμήλων προς φύτευση από όλες τις σχετικές τρίτες χώρες, η οδηγία 2002/56/ΕΚ επέτρεψε στα κράτη μέλη να παρατείνουν έως τις 31 Μαρτίου 2017 την ισχύ των αποφάσεων ισοδυναμίας οι οποίες είχαν ήδη ληφθεί όσον αφορά τους σπόρους γεωμήλων προς φύτευση από ορισμένες τρίτες χώρες που δεν καλύπτονται από την ενωσιακή ισοδυναμία. Η ημερομηνία αυτή επιλέχθηκε σε σχέση με τη λήξη της περιόδου κατά την οποία οι σπόροι γεωμήλων προς φύτευση διατίθενται στην αγορά.
                  
               
                     (3)
                  
                  
                     Εφόσον δεν έχουν ακόμη περατωθεί οι εν λόγω εργασίες και δεδομένου ότι θα αρχίσει μια νέα περίοδος εμπορίας έως το τέλος του 2018, είναι αναγκαίο να επιτραπεί στα κράτη μέλη να παρατείνουν την ισχύ των εθνικών τους αποφάσεων ισοδυναμίας. Η εν λόγω άδεια θα πρέπει να διαρκέσει έως τις 31 Μαρτίου 2024, προκειμένου να υπάρξει ο κατάλληλος χρόνος για τον καθορισμό αυτής της ενωσιακής ισοδυναμίας. Αυτό συνάδει με την ημερομηνία που υιοθετήθηκε με την εκτελεστική απόφαση 2011/778/ΕΕ της Επιτροπής (2).
                  
               
                     (4)
                  
                  
                     Επομένως, η οδηγία 2002/56/ΕΚ θα πρέπει να τροποποιηθεί αναλόγως.
                  
               
                     (5)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 21 παράγραφος 3 πρώτο εδάφιο της οδηγίας 2002/56/ΕΚ, η ημερομηνία «31 Μαρτίου 2017» αντικαθίσταται από την ημερομηνία «31 Μαρτίου 2024».
         
         
            Άρθρο 2
            Η παρούσα απόφαση απευθύνεται στα κράτη μέλη.
         
         
            Βρυξέλλες, 24 Ιανουαρίου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 193 της 20.7.2002, σ. 60.
         
            (2)  Εκτελεστική απόφαση 2011/778/ΕΕ της Επιτροπής, της 28ης Νοεμβρίου 2011, με την οποία εξουσιοδοτούνται ορισμένα κράτη μέλη να προβλέπουν προσωρινές παρεκκλίσεις από διατάξεις της οδηγίας 2000/29/ΕΚ του Συμβουλίου, όσον αφορά σπόρους γεωμήλων προς φύτευση προερχόμενους από ορισμένες επαρχίες του Καναδά (ΕΕ L 317 της 30.11.2011, σ. 37).